*Бајка из парка*

Ликови: Ивица, Марица, Тата, Вештица, Вук, Црвенкапа, Принц, Шумска вила

Место радње: парк

Улази Марица, чује се гласна музика, њој слушалице на ушима, певуши.

Марица: Слушај Ивице, ова шетња ме је инспирисала, смислила сам песмицу. Чуј. (скида слушалице и рецитује)

Ако желиш да те прати срећа

Буди чешће у друштву дрвећа

Кад изгубиш упорност и вољу

Састани се са сунцем у пољу

Ако желиш лепу боју лица

Умивај се росом са латица

Ако су ти слабе гласне жице

Позајми их од цврчка, од птице

Ако желиш бити дуга века

Слушај добро шта жубори река

Бићеш много ведрији и млађи

Одмах ће ти живот бити слађи…

(виче) Ивице, Ивице!! Ма где ли се он изгубио, сатима га тражим. А можда сам се ја изгубила. Тако ми и треба кад шетам по парку са овим чудом на глави. Ивице! Ивице, где си?

Улази вук, трља стомак.

Вук: Ух ала сам гладан. Јао, баш сам јако гладан… (угледа Марицу) Драга девојчице, откуд ти сама овде? Шта то носиш?

Марица: Носим овај телефон да могу да слушам музику. А ко си ти?

Вук: Ја сам вук. А зар не носиш још нешто? Неку корпу или нешто слично?

Марица: Не, само телефон.

Вук: А где ти је црвена капуљача?

Марица: Молим? Каква капуљача?

Вук: (прилази да јој шапне) Па мораш да имаш црвену капуљачу, сад ја треба да те питам како се зовеш, ти кажеш Црвенкапа, а онда ја питам зашто те тако зову, а ти кажеш због ове црвене капуљаче. А како ћеш то да кажеш ако немаш црвену капуљачу?

Марица: Али мене не зову Црвенкапа, зову ме Марица.

Вук: Марица? Зашто Марица?

Марица: Можда зато што се тако зовем.

Вук: Зовеш се Марица?

Марица: Да. Шта је ту чудно?

Вук: Ништа, ништа, може и Марица што се мене тиче. Добро Марице, где си кренула?

Марица: Тражим мог брата Ивицу, који се негде изгубио.

Вук: Ивицу? Шта си опет побркала? Треба да идеш код баке, да јој носиш колаче.

Марица: Немам баку. Имам само брата. И маму. И тату. Он нас је послао у шетњу и негде се такође изгубио.

Вук: Како сад то? То нешто није у реду. Треба да идеш код баке и да ја стигнем тамо пре тебе, да те сачекам и поједем.

Марица: Да ме поједеш? Не долази у обзир.

Вук: (тужно) Али јако сам гладан.

Марица: Свеједно. Уопште ми се не допада идеја да ме неко поједе.

Вук: Али тако пише.

Марица: Где пише?

Вук: У бајци.

Марица: Којој бајци?

Вук: Па ’Вук и Црвенкапа’, рекао сам ти већ. Зар ти ниси Црвенкапа?

Марица: Не, нисам Црвенкапа. Ја сам МА-РИ-ЦА, колико пута треба да ти поновим?

Вук: О не, па ја сам изгледа опет залутао у погрешну бајку. Како кажеш да ти се зове брат?

Марица: Ивица.

Вук: Да, да, да, сад ми је све јасно. Ово је бајка о Ивици и Марици.

Марица: Стварно? Постоји бајка о нама?

Вук: Наравно, сви је знају.

Марица: Ја не знам. Шта каже та бајка? Хоћу ли на крају постати принцеза, хоће ли наићи лепи принц да ме спасе? Хоћу ли се удати за њега?

Вук: Не, не, није то таква бајка. Срешћеш злу вештицу која има кућицу од слаткиша и она ће хтети да поједе твог брата и тебе.

Марица: Страшно. Каква је то бајка? Не допада ми се. У тим твојим бајкама увек неко неког мора да поједе. Нећу да учествујем. Одбијам. Одлазим.

Вук: Али чекај, Марице, чекај. Хајде да се договоримо. (Марица одлази са сцене, вук истрчава за њом) Ево нећу те појести. Идем с тобом да нађемо ту вештицу и њену кућицу. Појешћу јој кућицу. Знаш, као у ’Три прасета’, могу да дунем и ватру сунем и срушим кућицу зле вештице, па ћемо је заједно појести. Кућицу, а не вештицу. Хајде, Марице, зар то није добра идеја. Марицеее!

Музика, улази Црвенкапа.

Црвенкапа: Стихове нижем док шетам кроз шуму -

Кад воду трошите имајте на уму

Ако је нестане, тад нема лека

Неће вам помоћи ни апотека.

Као вода, и ваздух је важан

Нек вам то буде задатак снажан

Јер сви ми заједно, то је прво,

Ваздух дишемо, што га прави дрво.

Пазите да не загађујете њега

Плућима нашим треба изнад свега!

Јер да га нема на овој планети

Било би стварно тешко живети.

Улази Ивица, игра игрицу и умало удари у дрво.

Ивица: Супер, стигао сам до осамнаестог нивоа, Марице. Марице? Марице где си? О, те девојчице, то је страшно. Где ли се само изгубила? Марице, Марицеее!

Црвенкапа: Хеј, ко си ти, зашто вичеш?

Ивица: Ја сам Ивица, вичем зато што дозивам своју сестру, негде је нестала, а малопре је била ту. Ко си ти?

Црвенкапа: Зар то није очигледно? (показује своју одећу)

Ивица: Ви, девојчице, вама је све очигледно.

Црвенкапа: Ја сам Црвенкапа.

Ивица: То ти је име?

Црвенкапа: Више надимак.

Ивица: Добро, мени је довољно. Шта радиш овде сама, јеси ли се и ти изгубила?

Црвенкапа: Не, кренула сам до бакине кућице и овде негде би требало да сретнем вука, али њега нема. Смотан је то створ, опет је негде залутао, сигурна сам.

Ивица: Вук? Овде, у парку? Нисам знао да овде има вукова.

Црвенкапа: Обично и нема. Само је сад био договор да се нађемо, знаш, због бајке. У близини немамо неку већу шуму. А шта ти радиш овде?

Ивица: Кренуо сам са сестром и татом у шетњу, играо успут игрицу и некако завршио сам. Ко зна где су они нестали.

Црвенкапа: То није добро, никако није добро. Знаш, тај вук ког сам ти помињала…

Ивица: Да?

Црвенкапа: Он је много смотан један створ.

Ивица: Да, и то си помињала.

Црвенкапа: Бојим се да не помисли од твоје сестре да сам ја.

Ивица: И шта? Да је поједе?

Црвенкапа: Ма не, неће, неће, само…

Ивица: Само шта?

Црвенкапа: Уплашиће је. Знаш, поготово кад је гладан, уме да буде незгодан.

Ивица: И шта сад да радимо?

Црвенкапа: Најбоље би било да је потражимо. У ствари да их обоје потражимо.

Ивица: У праву си. Ја ћу кренути на ову страну, а ти на ову. У реду?

Црвенкапа: (прилази му и узима га под руку) А можда је боље да се не раздвајамо?

Ивица: Зашто? Рекла си да вук у суштини није опасан.

Црвенкапа: У суштини није, али у шуми можда јесте.

Ивица: Ово није права шума, ово је парк.

Црвенкапа: (љутито) Ти си баш неки перфекциониста, јел?

Ивица: Добро, хајде заједно да их потражимо.

Црвенкапа: Е сад нећу. Идем на ову страну, а ти иди на ону. (одлази)

Ивица: (за себе) Девојчице, ко би их разумео…

Они одлазе, појављују се Принц и Шумска вила.

Принц: Видиш, вило, овај парк је некада био приватна башта дворца једне грофовске породице, са језерима, фонтанама, скулптурама и стотинама врста биљака из целог света. Још увек се могу видети остаци скулптура Помпејски стуб, Сфинга, Адам и Ева, Лежећа девојка и Пет глава.

Шумска вила: Видим. Драги принче, овде је прелепо. Знаш, мало је данас места као што је овај парк. Иако му је већ толико година, види се да се о њему брине, да га лепо одржавају.

Принц: Да, он има статус споменика природе и под заштитом је државе.

Шумска вила: Јасно ми је сад зашто је то најомиљеније место за излете Новосађанима, а и осталим љубитељима природе.

Принц: Већина Новосађана баш воли да дође овамо на традиционални првомајски уранак.

Шумска вила: Зато сам и ја дошла. Мало да уживам у лепоти природе. Знаш, тешко је једној шумској вили у XXИ веку пронаћи такву оазу надомак града.

Док они шетају, долази вештица, носи метлу, чисти и рецитује.

Вештица: Природа је некад била чиста

Шума густа, а вода бистра,

Живеле су свуда животиње разне

А сад су шуме остале празне.

Човек је бацао ђубре свуда,

Пуштао је дим онуда

Загађивао реке овуда

Не бринући ни о чему, глава луда…

Страшно, страшно. Шта раде ови излетници… Уопште немају поштовања. Разбацују смеће, није их брига што неко овде и живи. Морам да чистим за њима сваког дана. Страшно. Речи немам.

Принц: Драга бако, моје поштовање, зашто сте тако љути данас?

Вештица: Бака? Бака? Назвао си ме баком? Слушај дечко, нисам ја никаква бака. Ја сам вештица. Вештица, разумеш. Страх и трепет треба да будем, а не нека… спремачица. (прети му метлом)

Принц: Извините, извините молим вас.

Шумска вила: Принче, боље да помогнемо овој баки… (вештица се окрене натмурено ка њој) мислим, вештици, да мало уредимо парк. Заиста је у праву. Људи само прљају, нико да почисти…

Улази Ивица, баца папириће од бомбона.

Ивица: Никада нећу пронаћи тату и Марицу, изгубио сам се. Ово је безнадежно. (спази ово троје како га прекорно гледају) О, нисам знао да неког има ту.

Вештица: Шта то радиш? Зашто бацаш те папире, магарче један?

Ивица: (збуњено) Знате, мало сам се изгубио, па сам изгубио сестру, па сам изгубио тату и на крају сам изгубио и Црвенкапу.

Вештица: Сад ћеш да изгубиш и уши, кад ти их ја ишчупам. (јури га метлом) Какав је то начин да се бацају папирићи свуда?

Ивица: Али, али, али… нисам мислио ништа лоше. Само сам хтео да обележим пут да могу да се вратим кући. Јаоооо, помагајте, ова хоће да ме бије.

Принц: (зауставља вештицу) Госпођо драга, немојте да пренагљујете. Дечак није мислио ништа лоше.

Шумска вила: Како није? Види шта је урадио? Загађује шуму.

Такав је човек шта да се ради.

Природу је покварио за час,

Уместо дрвеће, шуме да сади

Он у градовима тражи спас.

Ако нема еколошки слух,

па настави овако до даске

да загађује воду и ваздух

сви ћемо једном носити маске.

Принц: И ти си на њеној страни?

Шумска вила: Нисам ја на њеној страни. Ја сам на страни природе. Екологије.

Ивица: Немојте да ме поједете, ево почистићу. Хоћу, мајке ми. (скупља папире)

С друге стране улази Марица, и она разбацује смеће.

Ивица: Марице! Секо моја драга. (грле се)

Марица: Бато! Свуда сам те тражила.

Вештица: (кашље пренаглашено) Кхм, кхм. Види се да сте брат и сестра.

Марица: Личимо, зар не?

Вештица: Не, једнако сте неваспитани.

Принц: Ви само вређате, госпођо. Погледајте само како је слатка ова девојчица…

Шумска вила: Слатка? Погледај шта ради? Баца смеће свуда наоколо.

Принц: Сигуран сам да има разлог за то, зар не лепотице?

Марица: Јесте, хтела сам да обележим пут, да знам куда сам прошла кад сам долазила. А ко си ти?

Принц: Како ко сам ја? Па зар ме не препознајеш из новина, са телевизије, преко интернета?

Марица: Паа, како да кажем… баш и не.

Принц: Ја сам Принц. Моји преци су били власници овог парка пре пар стотина година.

Марица: Принц? Дииивно. А мени су рекли да ово није таква бајка… (прилази му и хвата га испод руке)

Шумска вила: (подругљиво) Мени су рекли… Ко ти је шта рекао, неваспитана девојчице?

Марица: Вук. Вук ми је рекао да у овој бајци треба да сретнем неку вештицу која има кућу од колача… (сви погледају у правцу вештице)

Вештица: Нисам хтела да се хвалим…

Ивица: Имаш кућу од колача?

Вештица: Па онако, мало.

Принц: И ништа не говориш а видиш да ово двоје јадне дечице умире од глади?

Шумска вила: Умиру од глади, а стално нешто једу и разбацују. Ц ц ц…

Улази вук.

Вук: Јаооо, што сам ја гладан.

Марица: Напокон си и ти стигао, већ сам мислила да сам те само сањала.

Вук: Нисам знао шта да обучем, а и хтео сам да мењам ћуд за вечеру.

Шумска вила: Мислиш веру за вечеру, вук не мења ћуд.

Вук: Добро, може и то. Само ми дајте нешто да поједем.

Вештица: Прво морамо да смислимо шта ћемо с овим неваљцима што нам загађују животни простор.

Вук: Могу да мислим само о храни.

Принц: Ма ко ти брани да једеш. Ево, паси или брсти, ено ти она зелена грана.

Вук: Хвала ти на том предлогу, али мени је дража Црвенкапа или бар Аска…

Шумска вила: Теби баш фали нека даска у глави, сви знају шта су ти направиле те две и како си због њих прошао. Чудно је то како женски свет утиче на вас. (гледа принца који шапуће нешто са Марицом)

Принц: (збуњено) Овај, мислим, да, да, у праву си.

Шумска вила: Хоћемо ли ми наставити нашу шетњу Принче? Овде постаје гужва и досадно ми је.

Принц: Да наравно. (прилази јој, она се окреће да ће поћи, он показује Марици покретом да ће је позвати телефоном, она шаље пољубац) Некадашњи власник парка је желео да у околини дворца изгради зелену површину по узору на енглеске паркове. Ангажовао је стручњаке и засађено дрвеће из свих делова света, направљено је шеталиште уз Дунав, стазе за јахање, вештачко језеро, чесме, камене клупе, жардињере са цвећем, а постављено је и неколико скулптура од којих су неке сачуване до данас… (причају док одлазе, вештица за то време прилази Ивици и Марици, грли их око рамена и нешто шапуће, одводи их на другу страну, вук остаје сам, па и он одлази мрмљајући)

Вук: Јао, ја сам тако глааадааан…

Улазе Црвенкапа и тата.

Црвенкапа: Ево, ту сам га срела.

Тата: Само Ивицу?

Црвенкапа: Да, играо је игрицу, па није гледао куд иде и изгубио се.

Тата:. Знам, знам. Таква су моја деца. Марица је сигурно слушала музику и заблесавила се у телефон. А учио сам их, објашњавао стране света, где расте маховина, на којој страни залази сунце…

Црвенкапа: Немојте бринути, сигурна сам да ћемо их пронаћи. Ипак је ово парк, излетиште. Није нека опасна шума, препуна дивљих звери… (улази вук)

Вук: Умрећу од глади… (угледа Црвенкапу) Хеј, па то си коначно ти. Баш лепо што сам те пронашао.

Тата: Ко је сад овај? Откуд он ту? Ко си ти, неки пас луталица?

Вук: Немојте да вређате господине, нисам ја никакав пас, ја сам вук. Велики страшни зли вук…

Црвенкапа: Толико си времена провео у граду, да смо помислили да си се претворио у куче.

Вук: Нисам имао куд. Био сам у шкрипцу. Некад сам био фаца, главни шумски створ, а сад…

Тата: Види се да ти је живот у граду оставио траг. Изгледаш олињало и офуцано…

Вук: Ма показаћу ја теби ко је офуцан… (прети песницом)

Црвенкапа: Не свађајте се, није време. Двоје деце је нестало и треба да их пронађемо.

Вук: Да, знам, упознао сам девојчицу. Марицу. Мислио сам да је ти.

Тата: Упознао си је?

Вук: Да, а касније сам јој срео и брата.

Црвенкапа: Где?

Вук: Е баш овде.

Тата:. А где су сад?

Вук: Шта ја знам… отишли. Одвела их вештица.

Тата:. Штааа??? Вештица? Одвела моју децу? О, не, шта сад да радим?

Наилазе Шумска вила и Принц.

Шумска вила: Опет нека гужва на нашем месту.

Принц опази Црвенкапу и прилази јој.

Принц: А ко је ова лепотица ако се може знати?

Шумска вила: Овај је непоправљив.

Вук: (принцу) То ја треба да питам, то је мој текст.

Црвенкапа: Ма бежи досадо. Ти би увек једно те исто. Идем код баке, носим јој колаче, бла бла трућ и онда поједеш и њу и мене. Е не може. Хоћу једном и ја срећан крај.

Вук: Мени би био срећан крај да се наједем.

Тата: А шта је са мном? Шта је са мојим срећним крајем. Хоћу да водим кући Ивицу и Марицу.

Ивица и Марица утрчавају галамећи.

Ивица: Тата, тата, дивно је што си ту.

Марица: Одлично, супер, мораш да нас спасеш.

Ивица: Да, да, заробила нас је зла вештица.

Шумска вила: И хтела је да вас поједе?

Марица: Не, још горе!

Принц: Шта је горе од тога?

Ивица: Хтела је да очистимо шуму.

Марица: Да, хтела је да нас натера да радимо.

Ивица: Једва смо побегли.

Тата: Ова моја деца… Ух! Ленштине једне. Што нисте помогли старици да почисти смеће?

Принц: Ја их потпуно разумем. (прилази Марици) Јаднице, мора да си прошла кроз пакао.

Шумска вила: Да, наравно да их ти разумеш. Размаженко и лењивац.

Принц: Па ја сам принц.

Црвенкапа: Наравно да јеси. (прилази му с друге стране)

Тата: Мени је важно да сам пронашао своју децу. Идем да јавим мами да сте добро. Не мрдајте одатле.

Ивица и Марица: (у глас) Наравно да нећемо.

Тата одлази.

Вук: Ја заиста нисам страшан и опасан створ, али под хитно морам нешто да поједем. Или још боље, неког.

Црвенкапа: Е мене нећеш, досадило ми је.

Улази вештица.

Вештица: Ајде вуче, молим те, ћути. Само кукаш ’гладан сам, па сам гладан’. Боље се прихвати неког посла и заради себи ручак.

Вук: Шта да радим? Ја не знам ништа да радим. Ја сам вук из бајке и знам само да плашим људе. А данас је тешко наћи поштену бајку у којој бих могао да покажем свој таленат.

Ивица: (прилази шумској вили) Мени су ови мало досадили, само кукају. Овај је гладан, ова баба би спремала шуму по цео дан, Црвенкапа ни сама не зна шта би…

Шумска вила: А тек принц, види што се фолира. (принц шапуће са Црвенкапом и Марицом, оне се кикоћу)

Ивица: Шта кажеш да ми одемо на излет? Обећавам да нећу бацати отпатке около, него ћемо све покупити и пронаћи неку корпу за смеће? Бићемо одговорни излетници.

Шумска вила: Може. Ионако је овде безвезе и досадно. (они одлазе)

Принц: Марице, имаш ли ти профил на фејсбуку?

Марица: Наравно да имам.

Црвенкапа: Имам и ја.

Принц: Па то је дивно, хоћете ли ме прихватити за пријатеља?

Црвенкапа и Марица: (углас) Радо.

(Ухвате принца свака под једну руку и излазе са сцене)

Вук: Шта ово би?

Вештица: Ваљда срећан крај.

Вук: Срећан по њих. А ја сам и даље гладан.

Вештица: Хајде, спремићу ти ја нешто. Знаш да имам кућу од слаткиша?

Вук: Знам. Али ја баш нисам љубитељ слаткиша. Знаш, они кваре зубе.

Вештица: У праву си. Али сам одлична куварица, направићу ти нешто друго.

Вук: Супицу?

Вештица: Може, за почетак супица, па онда све даље како иде по реду…

Вук: Дивно. Ионако ми је досадило да стално једем једноличну храну. Или је то бака или Црвенкапа… (он прича док одлазе, спушта се завеса, музика за крај) Тек понекад ме западну неки прасићи или јарићи, ал они обично побегну, па останем гладан на крају бајке…